[Video] ANC kap terug oor Zille se verskoningHelen Zille en Mmusi Maimane van die DA tydens die mediakonferensie (13 Junie 2017). Foto: Getrude Makhafola/ANA Die ANC het Dinsdag uitgevaar oor die “sogenaamde politieke skikking” wat die DA met Helen Zille oor haar omstrede twiets rakende kolonialisme bereik het en gesê dit kom neer op ŉ “suiwer verdediging van wit oorheersing en voorreg”. Zille, Wes-Kaapse premier en voormalige leier van die DA, het Dinsdag aan Suid-Afrikaners om verskoning gevra vir die twiets waarin sy sekere aspekte van kolonialisme as voordelig voorgehou het. Zille het tydens ŉ gesamentlike mediakonferensie met Mmusi Maimane, leier van die DA, gesê sy besef dat haar twiets die “wonde van die geskiedenis” oopgekrap het. “Ek besef in besonder dat my optrede onsensitief was teenoor Suid-Afrikaners wat onder kolonialistiese onderdrukking gely het. Hiervoor is ek opreg jammer.” Maimane het gesê Zille het ingestem dit is in die beste belang van die party om haar posisie op al die besluitnemende strukture van die DA te ontruim, insluitende die federale uitvoerende kommissie en die federale en provinsiale rade. Sy sal egter aanbly as Wes-Kaapse premier tot 2019. Die ANC was egter nie te vinde vir die skikking óf Zille se verskoning nie. “Dit is ŉ beginsellose, skynheilige en betekenislose gebaar wat gebied word in die hoop dat die publiek dit sal glo. Dit ontmasker weer eens die ware karakter van die DA as ŉ rassistiese party, wat bestaan uit ŉ onveranderde spul rassiste sonder berou wat gelei word deur ŉ opsigter-leier sonder enige werklike mag,” het die regerende party in ŉ verklaring gesê. Die ANC het verder gesê Zille is nie die eerste DA-leier wat “bid vir die terugkeer van apartheid, kolonialisme en ander stelsels wat die swart meerderheid in die land onderdruk” nie. Hulle het ook Dianne Kohler-Barnard en Chris Roberts as voorstaanders van apartheid bestempel wat “ontbloot is vir hul minagting van die land se versoening- en nasiebou-projek”. Die ANC het die DA daarvan beskuldig dat hy geen behoefte het om rassisme in die party uit te roei nie. “Terwyl die party gereeld heen en weer oor die land reis om swart stemme te werf, is hulle nie gewillig om hulself te speen van hul tradisionele wit en konserwatiewe basis nie.” Die ANC meen verder daar is niks wat Maimane kan doen aan die situasie nie omdat “hy nie in beheer is nie en die DA se borge sal onttrek as Zille uit haar pos verwyder word”. Die party het volgehou Zille is nie bevoeg om as premier van die Wes-Kaap aan te bly nie.